JASIF ร่วง 9% กังวล Q2 บันทึกขาดทุน 300 ลบ. กดกำไรเหลือ 1.9 พันล้าน-ปันผลหด
JASIF ร่วง 9% นิวโลว์รอบ 1 ปี 8 เดือน กังวล Q2/65 บันทึกขาดทุน 300 ลบ. กดกำไรเหลือ 1.9 พันล้าน-ปันผลหด 0.23 บาทต่อหน่วย 
JASIF ร่วง 9% นิวโลว์รอบ 1 ปี 8 เดือน กังวล Q2/65 บันทึกขาดทุน 300 ลบ. กดกำไรเหลือ 1.9 พันล้าน-ปันผลหด 0.23 บาทต่อหน่วย
23 มิ.ย. 2565

ผู้สื่อข่าวรายงานว่าวันนี้ (23 มิ.ย.2565) ราคาหุ้นกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ณ เวลา 16:07น. อยู่ที่ระดับ  9.35 บาท ลดลง 0.95 บาท หรือ 9.26% โดยทำจุดสูงสุดที่  10.20 บาท และทำจุดต่ำสุดที่ 9.30 บาท ด้วยมูลค่าการซื้อขาย 3.30 พันล้านบาท ราคาหุ้นต่ำสุดในรอบ 1 ปี 8 เดือน โดยเทียบตั้งแต่หุ้นยืนที่รัดบ 9.30 บาท เมื่อวันที่ 28 ต.ค.2563

บริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์วันนี้(23 มิ.ย.2565) ว่า JASIF คาดไตรมาส 2/2565 มีกำไรจากการลงทุนสุทธิ 1,915 ล้านบาท ลดลง 8% เทียบช่วงเดียวกันของปีก่อน เนื่องจากการเปลี่ยนแปลงมูลค่ายุติธรรมของเงินลงทุน (รายการทางบัญชี) โดยในไตรมาส 2/2565 คาดบันทึกขาดทุนสุทธิ 300 ล้านบาท เพิ่มขึ้นจากไตรมาส 2/2564 ที่บันทึกขาดทุนสุทธิ 100 ล้านบาท
นอกจากนี้คาดเงินปันผลไตรมาส 2/2565 จะจ่ายในอัตราหน่วยละ 0.23 บาท (อัตราผลตอบแทนเงินปันผลต่อปีอยู่ที่ 2%) เท่ากับงวดไตรมาส 1/2565 แต่ลดลงจากไตรมาส 2/2564 ที่จ่ายเงินปันผลหน่วยละ 0.24 บาท เนื่องจากคาดว่ากองทุนต้องกันเงินบางส่วนสำหรับจ่ายคืนหนี้เงินต้น และเริ่มบันทึกค่าใช้จ่ายเพิ่มจากนำสายสื่อสารลงใต้ดิน ในครึ่งปีหลังปี 2565 ประมาณ 40 ล้านบาท